Návrh rozhodnutie Rady ktorým sa upravuje príloha VIII k aktu o pristúpení Bulharska a Rumunska /* KOM/2007/0594 v konečnom znení - CNS 2007/0217 */





[pic] | KOMISIA EURÓPSKYCH SPOLOČENSTIEV | Brusel, 12.10.2007 KOM(2007) 594 v konečnom znení 2007/0217 (CNS) Návrh ROZHODNUTIE RADY ktorým sa upravuje príloha VIII k aktu o pristúpení Bulharska a Rumunska (predložený Komisiou) DÔVODOVÁ SPRÁVA V oddiele IV prílohy VIII k aktu o pristúpení Bulharska a Rumunska sa stanovuje finančný príspevok Spoločenstva na rozvoj vidieka na úrovni 85 % pre agro-environmentálne opatrenia a blaho zvierat a 80 % pre všetky ostatné opatrenia. Nariadením Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) sa pozmenilo acquis , z ktorého sa vychádzalo pri prístupových rokovaniach s Bulharskom a Rumunskom. Článkom 70 nariadenia (ES) č. 1698/2005 sa zaviedla nová finančná architektúra, na základe ktorej sa sadzby spolufinancovania už nestanovujú na úrovni opatrenia, ale na úrovni osí. Rozhodnutím Rady 2006/664/ES z 19. júna 2006 sa preto upravil akt o pristúpení Bulharska a Rumunska tak, že sa predchádzajúce znenie nahradilo odsekom zavádzajúcim finančné príspevky na úrovni osí. V prílohe II k nariadeniu Komisie (ES) č. 1974/2006 z 15. decembra 2006, ktorým sa ustanovujú podrobné pravidlá vykonávania nariadenia Rady (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV), zmenenému a doplnenému nariadením Komisie (ES) č. 434/2007 z dôvodu pristúpenia Bulharska a Rumunska k Európskej únii, sa stanovuje orientačné rozdelenie financií na osi a opatrenia rozvoja vidieka, vrátane opatrenia „doplatky k priamym platbám“ v programoch. Opatrenie „Doplatky k priamym platbám“ bolo vytvorené v akte o pristúpení ako prevod obmedzenej časti zdrojov piliera II do piliera I SPP na roky 2007, 2008 a 2009. Prevod do piliera I nie je súčasťou architektúry štyroch osí rozvoja vidieka a nie je preto pokrytý sadzbami spolufinancovania pre osi, ktoré sú v súčasnosti určené v akte o pristúpení. Avšak maximálna sadzba spolufinancovania 80 %, ako bola pôvodne určená pre toto opatrenie v akte o pristúpení, by sa mala zachovať. Akt o pristúpení Bulharska a Rumunska by sa mal preto upraviť s cieľom určiť, že maximálny finančný príspevok Spoločenstva na opatrenie „doplatky k priamym platbám“ je 80 %, teda rovnaký ako pre osi 1 a 3 a pre technickú pomoc. V rozhodnutí Rady z 19. júna 2006, ktorým sa upravuje príloha VIII k aktu o pristúpení Bulharska a Rumunska, sa sadza spolufinancovania pre os 2 sa určila na 82 %. V článku 70 ods. 3 písm. b) nariadenia (ES) č. 1698/2005 sa sadzba spolufinancovania pre os 4 určuje na 80 %. Hlavnou zásadou zohľadnenou pri príprave tejto úpravy bola potreba zachovať základný charakter a princípy výsledkov prístupových rokovaní a obmedziť úpravy iba na to najnutnejšie. Návrh nemá žiadny finančný vplyv na rozpočet Spoločenstva. 2007/0217 (CNS) Návrh ROZHODNUTIE RADY ktorým sa upravuje príloha VIII k aktu o pristúpení Bulharska a Rumunska RADA EURÓPSKEJ ÚNIE, so zreteľom na zmluvu o pristúpení Bulharska a Rumunska, so zreteľom na akt o pristúpení Bulharska a Rumunska, a najmä na jeho článok 34 ods. 4, so zreteľom na návrh Komisie, so zreteľom na stanovisko Európskeho parlamentu[1], keďže: (1) V článku 70 nariadenia Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV)[2] sa určuje percentuálny podiel finančného príspevku Spoločenstva na úrovni osí. (2) V oddiele IV prílohy VIII k aktu o pristúpení Bulharska a Rumunska, v znení zmenenom a doplnenom rozhodnutím Rady 2006/664/ES z 19. júna 2006, ktorým sa upravuje príloha VIII k aktu o pristúpení Bulharska a Rumunska[3], odchylne od článku 70 nariadenia (ES) č. 1698/2005, sa pre osi určujú percentuálne podiely podpory Spoločenstva poskytnutej v Bulharsku a Rumunsku na rozvoj vidieka v rámci EPFRV. Takáto podpora môže dosiahnuť 80 % pre os 1, os 3 a technickú pomoc a 82 % pre os 2. (3) Sadzby spolufinancovania špecifikované pre osi sa nemôžu uplatňovať na sumy, ktoré môžu byť podľa oddielu I pododdielu E prílohy VIII k aktu o pristúpení Bulharska a Rumunska poskytnuté poľnohospodárom, ktorí sú oprávnení na vnútroštátne dodatkové priame platby alebo pomoc v rámci článku 143c nariadenia Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov[4]. (4) Maximálny finančný príspevok Spoločenstva na doplatky k sumám priamych platieb treba určiť aj kvôli uplatňovaniu nariadenia Komisie (ES) č. 1974/2006 z 15. decembra 2006, ktorým sa ustanovujú podrobné pravidlá vykonávania nariadenia Rady (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV)[5], v ktorom sa v prílohe II stanovuje orientačné rozdelenie financií na osi a opatrenia rozvoja vidieka, vrátane opatrenia „doplatky k priamym platbám“. (5) S cieľom dodržať výsledky prístupových rokovaní a konzistenciu systému sadzieb spolufinancovania po tom, ako boli v nariadeniach týkajúcich sa rozvoja vidieka uskutočnené technické úpravy, maximálny finančný príspevok Spoločenstva na doplatky k sumám priamych platieb by mal byť určený na rovnaký percentuálny podiel, ako pre osi 1 a 3 a tiež pre technickú pomoc, ROZHODLA TAKTO: Článok 1 V prílohe VIII k aktu o pristúpení Bulharska a Rumunska sa oddiel IV nahrádza takto: „Odchylne od článku 70 ods. 3 písm. a) nariadenia (ES) č. 1698/2005 môže finančný príspevok Spoločenstva dosahovať výšku 80 % pre osi 1 a 3, pre technickú pomoc a tiež pre doplatky k priamym platbám. Odchylne od článku 70 ods. 3 písm. b) nariadenia (ES) č. 1698/2005 môže finančný príspevok Spoločenstva dosahovať výšku 82 % pre os 2.“ Článok 2 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie . V Bruseli … Za Radu predseda [1] Ú. v. EÚ C …, …, s. . [2] Ú. v. EÚ L 277, 21.10.2005, s. 1. Nariadenie naposledy zmenené a doplnené nariadením (ES) č. 2012/2006 (Ú. v. EÚ L 384, 29.12.2006, s. 8). [3] Ú. v. EÚ L 277, 9.10.2006, s. 4. [4] Ú. v. EÚ L 270, 21.10.2003, s. 1. Nariadenie naposledy zmenené a doplnené nariadením Komisie (ES) č. 552/2007 (Ú. v. EÚ L 131, 23.5.2007, s. 10). [5] Ú. v. EÚ L 368, 23.12.2006, s. 15. Nariadenie zmenené a doplnené nariadením (ES) č. 434/2007 (Ú. v. EÚ L 104, 21.4.2007, s. 8).